## L'Estratègia valenciana de prevenció i tractament del joc patològic permetrà impulsar un pla integral de mesures per a protegir els col·lectius més vulnerables

*** L'aprovació d'esta estratègia estava pendent des de 2020, quan es va aprovar la Llei de regulació del joc i de prevenció de la ludopatia a la Comunitat Valenciana
* El Consell designa els seus representants en la comissió mixta Consell-Corts per a la reforma del sistema de finançament autonòmic
* Ruth Merino reclama a la ministra d'Hisenda que deixe de fer "desistiment de funcions" i "assumisca la seua responsabilitat" per a escometre de manera immediata la reforma del model de finançament autonòmic**

El Consell ha aprovat l’Estratègia valenciana integral de prevenció i tractament del joc patològic 2023-2027, que té com a objectiu la prevenció i el tractament del trastorn del joc, amb la finalitat de protegir principalment xiquetes, xiquets, adolescents, jóvens i aquelles persones que ho necessiten per motius de salut, així com el conjunt de la ciutadania.

La portaveu del Consell i consellera d’Hisenda, Ruth Merino, ha assenyalat, en la roda de premsa posterior al ple, que esta estratègia presta especial atenció a la població més vulnerable i busca oferir un marc que atorgue seguretat enfront dels possibles efectes nocius de l’activitat del joc.

Tal com ha assenyalat, la seua aprovació “era una obligació que establia la Llei 1/2020, que l’anterior Consell hauria d’haver dut a terme en un termini de 12 mesos”, però que no va realitzar. “Des que vam prendre possessió en este Govern hem représ els primers treballs que s’havien fet d’eixa estratègia”, perquè “el nostre compromís és estar atents, previndre, educar, formar i evitar, en la mesura que siga possible, les conseqüències negatives que puga tindre un ús inadequat del joc”, hi ha afegit.

Els principis que guien l’estratègia aprovada pel Consell se centren en la prevenció del joc patològic i dels perjudicis a les persones usuàries, especialment els col·lectius socials més vulnerables; el respecte a les regles bàsiques d’una política de joc responsable, així com mesures d’intervenció i control per part de l’Administració en els seus diversos àmbits d’actuació.

També seguix la protecció de xiquetes, xiquets, adolescents, jóvens i aquelles persones que tinguen reduïdes les capacitats intel·lectuals i volitives, o es troben incapacitades legalment o judicialment, així com d’aquelles persones inscrites en el Registre de persones excloses d’accés al joc de la Comunitat Valenciana o en el Registre general d’interdiccions d’accés al joc, amb la finalitat d’impedir el seu accés a la pràctica i als establiments de joc en qualsevol de les modalitats.

L’estratègia s’estructura en quatre línies, que es concreten a millorar la prevenció del trastorn del joc en la societat; potenciar la intervenció per a atendre les persones afectades pel trastorn del joc; impulsar la gestió del coneixement, i regular l’activitat del joc amb criteris científics.

**Comissió mixta Consell-Corts**

D’altra banda, el Consell ha aprovat l’acord pel qual designa els seus representants en la comissió mixta Consell - les Corts per a la reforma del sistema de finançament i la valoració del deute històric.

Formaran, així, part d’esta comissió, per part del Govern Valencià, les persones titulars de la Conselleria d’Hisenda, Economia i Administració Pública, que presidirà l’òrgan; la Secretaria Autonòmica d’Hisenda i Finançament, que exercirà la secretaria, i la Direcció General de Finançament.

Ruth Merino ha precisat que es fa un pas més per a convocar prompte una reunió d’este òrgan amb la finalitat d’informar-lo sobre el resultat de l’últim Consell de Política Fiscal i Financera (CPFF), així com sobre les pròximes accions del Consell entorn de la reforma del finançament, tal com ja va avançar la setmana passada als membres de la comissió d’experts per a la reforma del model de finançament.

La consellera d’Hisenda ha explicat també que s’ha sol·licitat a la Mesa de les Corts que es nomene les persones que formaran part de la comissió mixta en representació dels grups parlamentaris, i ha precisat que, quan s’haja realitzat este tràmit, es fixarà data per a la reunió d’este òrgan.

Ruth Merino ha reclamat, d’altra banda, a la ministra d’Hisenda, María Jesús Montero, que deixe de fer “desistiment de funcions” i “assumisca la seua responsabilitat” per a escometre de manera immediata la reforma del model de finançament.

“Estem ara en eixe procés d’actualitzar totes les dades referides a la condonació del deute i al fons d’anivellament” amb la participació del comité d’experts, a més, estem esperant la pròxima reunió del CPFF, però quan eixe procés finalitze, si la ministra “no ha fet cap pas, el farà este Consell, i jo mateixa, per a apressar-la al fet que busque una solució a la necessitat urgent” de fer front a la “injustícia” que s’està cometent amb la ciutadania de la Comunitat Valenciana, ha subratllat.

La consellera ha comparegut en roda de premsa acompanyada del conseller de Sanitat, Marciano Gómez, que ha informat sobre les mesures assistencials especials adoptades pel Govern Valencià davant del repunt de les infeccions respiratòries i ha avançat que els centres d’Atenció Primària de la Comunitat Valenciana administraran vacunes de grip i COVID-19 sense cita prèvia a partir del pròxim dilluns dia 8, amb l’objectiu de facilitar la immunització de la població.

Fecha: 04/01/2024